På en vægt på køkkenbordet ligger en stor garnbold af 517 meter fingerstrik.

Bertil Young Andersen kigger på vægten.

"Den vejer 2,52 kilo," oplyser han.

Det svarer til 50 nøgler garn. Det meste af garnet har den 10-årige dreng fra Hammel fået af sine bedstemødre.

De mange meter er strikket i næsten ét stykke, og er rullet sammen til en stor strikbold, som Bertil har på sit værelse.

"Jeg har slået den gamle rekord på 338 meter," fortæller Bertil, der er optaget i 2013-udgaven af Børnenes Rekordbog.



Farmor som læremester

For et års tid siden var Bertil på besøg hos sin farmor, Rita Andersen. I løbet af en aften havde farmor lært Bertil, hvordan han kunne strikke med fingrene.

"Det er egentlig ret nemt," mener Bertil, som fingerstrikkede derudad i fem måneder.

I tyndt og i tykt garn. I rødt, hvidt, blåt og mange flere. Og af og til med to farver.

"Jeg fik nogle gange ondt i fingrene," husker Bertil, som næsten har strikket i søvne. Ifølge far Sten Andersen er det sket flere gange, at sønnen er faldet i søvn på sofaen med fingerstrik i hænderne.



517 meter fingerstrik vejer 2,52 kilo. Foto Charlotte Kappel

Slog den gamle rekord

Bertils farmor foreslog, at de mange meter strik måske var nok til en rekord i Børnenes Rekordbog. I juni 2012 blev ansøgningen sendt afsted.

"Børnenes Rekordbog er et alletiders koncept," mener Sten Andersen.

Den 10-årige rekord-indehaver synes ikke selv, det er noget særligt at være nævnt i rekordbogen. Han siger:

"Jeg har jo bare strikket, fordi det var sjovt og hyggeligt."

Bertil har ikke planer om at slå andre rekorder. På Regnbueskolen, hvor han går, er hans navn også nævnt i Skolens Rekordbog. Til en fastelavn blev hans kostume som julegave kåret som det bedste.

Bertil spiller også badminton og cykler på mountainbike. Han blev nummer tre til klubmesterskaberne i Hammel Cykle Klub. Og han har ikke fingerstrikket siden juni.

- Kommer du til det igen?

"Måske," lyder det med et lille smil fra Bertil, der nu bruger aftenerne til at spille kort med sin far. De spiller 500, og det gælder om at vinde!

